Neuvoston yhteinen kanta

26 päivältä helmikuuta 2001,

Talebania koskevista rajoittavista lisätoimenpiteistä ja yhteisen kannan 96/746/YUTP muuttamisesta

(2001/154/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Neuvosto hyväksyi 17 päivänä joulukuuta 1996 yhteisen kannan 96/746/YUTP Afganistanin julistamisesta aseita, ammuksia ja sotatarvikkeita koskevaan saartoon(1).

(2) Neuvosto hyväksyi 15 päivänä marraskuuta 1999 yhteisen kannan 1999/727/YUTP Talebania koskevista rajoittavista toimenpiteistä(2).

(3) Yhdistyneiden Kansakuntien turvallisuusneuvosto hyväksyi 19 päivänä joulukuuta 2000 päätöslauselman 1333 (2000), jäljempänä "päätöslauselma 1333 (2000)", afganistanilaisen, Talebanina tunnetun ja itseään myös Afganistanin islamilaiseksi emiirikunnaksi nimittävän ryhmittymän sekä Osama bin Ladenin ja hänen lähipiiriinsä kuuluvien henkilöiden ja ryhmien vastaisten toimenpiteiden toteuttamisesta.

(4) Päätöslauselmassa 1333 (2000) määrättyjä toimenpiteitä sovelletaan Yhdistyneiden Kansakuntien seuraamuskomitean määrittelemään, Talebanin hallussa olevaan alueeseen.

(5) Neuvosto hyväksyi 22 päivänä tammikuuta 2001 yhteisen kannan 2001/56/YUTP Afganistanista(3).

(6) Yhteistä kantaa 96/746/YUTP olisi muutettava sen varmistamiseksi, ettei aseidenvientikieltoa sovelleta muiden kuin tappavien sotilastarvikkeiden toimituksiin, kuten päätöslauselmassa 1333 (2000) määrätään.

(7) Tiettyjen toimenpiteiden täytäntöönpano edellyttää yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

Yhteisen kannan 96/746/YUTP ja yhteisen kannan 1999/727/YUTP nojalla toteutettujen toimenpiteiden lisäksi, joita sovelletaan edelleen koko Afganistanin alueella, sovelletaan jäljempänä mainittuja toimenpiteitä.

2 artikla

1. Kielletään aseiden ja kaikenlaisten niihin liittyvien tarvikkeiden, mukaan lukien ampuma-aseet ja ampumatarvikkeet, sotilasajoneuvojen ja puolustustarvikkeiden, puolisotilaallisten tarvikkeiden ja edellä mainittuihin tarkoitettujen varaosien toimittaminen, myynti ja siirtäminen suoraan tai välillisesti jäsenvaltioiden kansalaisten toimesta tai jäsenvaltioiden alueelta Yhdistyneiden kansakuntien seuraamuskomitean määrittelemälle, Talebanin hallussa olevalle Afganistanin alueelle päätöslauselmassa 1333 (2000) mainituin edellytyksin.

2. Kielletään Talebanin valvonnassa olevan aseistetun henkilöstön sotilastoimintaan liittyvän teknisen neuvonnan, avun tai koulutuksen antaminen, myynti ja siirtäminen suoraan tai välillisesti jäsenvaltioiden kansalaisten toimesta tai jäsenvaltioiden alueelta Yhdistyneiden kansakuntien seuraamuskomitean määrittelemälle, Talebanin hallussa olevalle Afganistanin alueelle päätöslauselmassa 1333 (2000) mainituin edellytyksin.

3. Poistetaan Afganistanista kaikki jäsenvaltioiden virkamiehet, edustajat, neuvonantajat ja sotilashenkilöstö, joiden tehtävänä on neuvoa Talebania sotilasasioissa ja niihin liittyvissä turvallisuusasioissa.

4. Edellä olevaa 1 ja 2 kohtaa ei sovelleta Yhdistyneiden Kansakuntien seuraamuskomitean edeltä käsin hyväksymiin, yksinomaan humanitaariseen tai suojelukäyttöön tarkoitettujen, ei-tappavien sotilastarvikkeiden toimituksiin eikä niihin liittyvään tekniseen apuun tai koulutukseen. Niitä ei sovelleta myöskään suojavaatetukseen, mukaan lukien luodinkestävät liivit ja sotilaskypärät, joita Yhdistyneiden Kansakuntien henkilökunta, tiedotusvälineiden edustajat ja humanitaarisen työn tekijät vievät Afganistaniin henkilökohtaiseen käyttöönsä.

3 artikla

Kaikki Talebanin edustustot ja Ariana Afghan Airlinesin toimistot Euroopan unionissa suljetaan.

4 artikla

Osama bin Ladenin sekä niiden henkilöiden ja ryhmien, jotka Yhdistyneiden kansakuntien seuraamuskomitean määrittelemällä tavalla kuuluvat hänen lähipiiriinsä, varat ja muut rahoituksen lähteet jäädytetään. Osama bin Ladenia sekä henkilöitä ja ryhmiä, jotka seuraamuskomitean määrittelemällä tavalla kuuluvat hänen lähipiiriinsä, estetään käyttämästä varoja tai muita rahoituksen lähteitä päätöslauselmassa 1333 (2000) mainituin edellytyksin.

5 artikla

Kielletään kemiallisen etikkahappoanhydridin myynti, toimittaminen tai siirtäminen jäsenvaltioiden kansalaisten toimesta tai jäsenvaltioiden alueelta Yhdistyneiden Kansakuntien seuraamuskomitean määrittelemällä, Talebanin hallussa olevalla Afganistanin alueella oleville henkilöille tai henkilöille, joiden tarkoituksena on toteuttaa toimia seuraamuskomitean määrittelemällä, Talebanin hallussa olevalla Afganistanin alueella tai siltä käsin.

6 artikla

Kielletään yhteisöön ja sieltä pois suuntautuvat lennot sekä jäsenvaltioiden alueen ylilento, jos ilma-alus on noussut ilmaan tai jos sen on tarkoitus laskeutua Yhdistyneiden Kansakuntien seuraamuskomitean määrittelemälle, Talebanin hallinnassa olevalle Afganistanin alueelle päätöslauselmassa 1333 (2000) mainituin edellytyksin.

7 artikla

Jäsenvaltioiden on toteutettava toimenpiteet rajoittaakseen kaikkien Talebanin varaministerin tasoisten tai sitä ylempien viranhaltijoiden, Talebanin valvonnassa olevan vastaavantasoisen aseistautuneen henkilöstön ja muiden Talebanin ylempien neuvonantajien ja huomattavien henkilöiden pääsyä alueelleen ja kauttakulkua päätöslauselmassa 1333 (2000) mainituin edellytyksin.

8 artikla

Lisätään yhteisen kannan 96/746/YUTP 1 artiklan jälkeen artikla seuraavasti:

" 1 a artikla

1 artiklaa ei sovelleta Yhdistyneiden Kansakuntien seuraamuskomitean edeltä käsin hyväksymiin, yksinomaan humanitaariseen tai suojelukäyttöön tarkoitettujen, ei-tappavien sotilastarvikkeiden toimituksiin, eikä niihin liittyvään tekniseen apuun tai koulutukseen. Niitä ei sovelleta myöskään suojavaatetukseen, mukaan lukien luodinkestävät liivit ja sotilaskypärät, joita Yhdistyneiden Kansakuntien henkilökunta, tiedotusvälineiden edustajat ja humanitaarisen työn tekijät vievät Afganistaniin henkilökohtaiseen käyttöönsä.".

9 artikla

Tämä yhteinen kanta tulee voimaan päivänä, jona se hyväksytään.

10 artikla

Tämä yhteinen kanta julkaistaan virallisessa lehdessä.

Tehty Brysselissä 26 päivänä helmikuuta 2001.

Neuvoston puolesta

Puheenjohtaja

A. Lindh

(1) EYVL L 342, 31.12.1996, s. 1.

(2) EYVL L 294, 16.11.1999, s. 1.

(3) EYVL L 21, 23.1.2001, s. 1.